En større politistyrke rykkede ved 14-tiden lørdag ud til Aalborg Vestby, hvor en gruppe unge indvandrere kørte rundt iført masker og skudsikre veste.

Bilerne blev standset og 10-12 personer visiteret. Ingen af dem havde dog hverken våben eller narko på sig. De unge indvandrere var altså ikke i gang med endnu et angreb i bandekrigen. De var i stedet samlet for at fejre løsladelsen af Danny Abdalla, der i 2003 fik otte års fængsel for omfattende narkohandel, mens han var leder af Den Internationale Klub i Aalborg. Danny Abdalla skulle ifølge vores oplysninger interviewes til et kriminalmagasin på Kanal 5 og ønskede åbenbart at optræde med en gruppe supportere i baggrunden.